Τροποποίηση των υποχρεώσεων δημόσιας υπηρεσίας στις τακτικές αεροπορικές γραμμές μεταξύ Le Puy-en-Velay και Παρισιού

(2001/C 154/05)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία αποφάσισε να τροποποιήσει από 1ης Σεπτεμβρίου 2002 τις υποχρεώσεις δημόσιας υπηρεσίας στα τακτικά αεροπορικά δρομολόγια μεταξύ Le Puy-en-Velay (Loudes) και Παρισιού (Orly), οι οποίες έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων C 107 της 16ης Απριλίου 1999 βάσει του άρθρου 4, παράγραφος 1, στοιχείο α), του κανονισμού (ΕΟΚ) αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. Οι νέες υποχρεώσεις δημόσιας υπηρεσίας έχουν ως εξής:

Όσον αφορά την ελάχιστη συχνότητα

Οι γραμμές θα εκτελούνται τουλάχιστον με δύο δρομολόγια μετ' επιστροφής ημερησίως από Δευτέρα έως και Παρασκευή, εκτός αργιών. Η υποχρέωση αυτή ισχύει όλο το έτος εκτός των τεσσάρων εβδομάδων από το τέλος Ιουλίου έως το τέλος Αυγούστου και κατά τις εορτές του τέλους του έτους (μια εβδομάδα).

Τα δρομολόγια θα εκτελούνται χωρίς ενδιάμεσο σταθμό μεταξύ Παρισιού (Orly) και Le Puy-en-Velay (Loudes).

Όσον αφορά τον τύπο των χρησιμοποιούμενων αεροσκαφών

Τα δρομολόγια θα εκτελούνται με αεροσκάφος με θάλαμο υπό πίεση, ελάχιστης χωρητικότητας 19 θέσεων. Το αεροσκάφος πρέπει να είναι κατάλληλο για τα χαρακτηριστικά του αεροδρομίου του Puy-en-Velay (υψόμετρο: 850 m· διάδρομος μήκους 1450 m).

Όσον αφορά τα ωράρια

Τα ωράρια πρέπει να επιτρέπουν στους επιβάτες που ταξιδεύουν για λόγους εργασίας να πραγματοποιούν ένα ταξίδι μετ' επιστροφής εντός της ημέρας με χρονικό περιθώριο τουλάχιστον επτάμισυ ωρών στο Puy-en-Velay και οκτώ ωρών στο Παρίσι.

Επισημαίνεται ότι τους χρόνους χρήσης (slots) διαθέτει ο αερολιμένας του Παρισιού (Orly) για την τακτική σύνδεση Παρισιού (Orly)-Le Puy-en-Velay (Loudes), κατ' εφαρμογήν του άρθρου 9 του κανονισμού (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Οι αερομεταφορείς που ενδιαφέρονται για την εν λόγω σύνδεση μπορούν να λάβουν πληροφορίες σχετικά με την κατανομή των διαθέσιμων χρόνων χρήσης από το συντονιστή των αερολιμένων του Παρισιού.

Όσον αφορά τους ναύλους

Ο πλήρης απλός ναύλος θα ανέρχεται σε 1400 γαλλικά φράγκα κατ' ανώτατο όριο (αξία 2001) ήτοι σε 213,43 ευρώ. Ο ναύλος αυτός νοείται χωρίς φόρους και τέλη, οι οποίοι εισπράττονται κατά κεφαλήν από το κράτος, την τοπική αυτοδιοίκηση και τις αερολιμενικές αρχές, εξαιρουμένου του φόρου προστιθεμένης αξίας (ΦΠΑ), και αναγράφονται ρητά στον τίτλο μεταφοράς.

Ο μέγιστος επιβαλλόμενος ναύλος μπορεί να αυξάνεται ετησίως από 1ης Ιανουαρίου συναρτήσει του δείκτη τιμών του ακαθάριστου εσωτερικού προϊόντος (ΑΕΠ) που εγγράφεται στον προϋπολογισμό. Σε περίπτωση αύξησης των στοιχείων του κόστους που αφορούν την εκμετάλλευση των αεροπορικών συνδέσεων ασυνήθους, απρόβλεπτης και ξένης προς τους αερομεταφορείς, ο ναύλος αυτός μπορεί να αυξηθεί κατ'αναλογίαν της ανόδου που παρατηρήθηκε. Ο νέος μέγιστος ναύλος κοινοποιείται στον αερομεταφορέα που εκμεταλλεύεται τη σύνδεση και τίθεται σε ισχύ αφού προηγουμένως κοινοποιηθεί στην Επιτροπή και δημοσιευθεί στην Επίσημη Εφημερίδα των Ευρωπαϊκών Κοινοτήτων.

Όσον αφορά την εμπορία των πτήσεων

Η εμπορία των πτήσεων πραγματοποιείται με τουλάχιστον ένα ηλεκτρονικό σύστημα κράτησης θέσεων.

Όσον αφορά τη συνέχεια των δρομολογίων

Εκτός της περίπτωσης έκτακτης ανάγκης, ο αριθμός ακυρωμένων πτήσεων για λόγους απευθείας καταλογιζόμενους στον αερομεταφορέα δεν μπορεί να υπερβαίνει, ετησίως, το 3 % του αριθμού προγραμματισμένων πτήσεων.

Τα δρομολόγια μπορούν να διακοπούν από τον αερομεταφορέα μόνον κατόπιν ειδοποίησης τουλάχιστον έξι μηνών.